google/wiki40b huggingface dataset:
Μαργαρίτα του Δυρραχίου

Βιογραφία

Ήταν η τέταρτη κόρη του Καρόλου δούκα του Δυρραχίου και της Μαρίας των Καπετιδών-Ανζού, κόρης του Καρόλου δούκα της Καλαβρίας.
Παντρεύτηκε τον Κάρολο, γιο του Λουδοβίκου δούκα του Δυρραχίου, αδελφού του πατέρα της. Η Μαργαρίτα ήταν 22 ετών και ο Κάρολος 24. Το 1382 ο σύζυγός της κατάφερε να εκτοπίσει τη θεία του Ιωάννα Α΄ της Νάπολης και τη διαδέχθηκε, έτσι η Μαργαρίτα έγινε βασιλική σύζυγος. Το 1383 ο Κάρολος διαδέχθηκε τον Ιάκωβο του Μπω ως πρίγκιπας της Αχαΐας.
Επειδή ήταν ο μεγαλύτερος άρρην του Οίκου του, προσφέρθηκε στον Κάρολο το στέμμα της Ουγγαρίας. Η Μαργαρίτα δεν υποστήριξε την εκθρόνιση της Μαρίας της Ουγγαρίας και τον αποθάρρυνε. Η Μαρία ήταν κόρη του 2ου εξαδέλφου του, Λουδοβίκου Α΄. Παρόλα αυτά ο Κάρολος τη διαδέχθηκε το 1385 στην Ουγγαρία. Όμως η πολυπράγμων μητέρα της Μαρίας, η Ελισάβετ της Βοσνίας κανόνισε τη δολοφονία του το 1386.
Πιο πριν ο Πάπας Ουρβανός ΣΤ΄ υποπτευόταν τον Κάρολο, ότι συνωμοτούσε εναντίον του. Το 1385 συνέλαβε έξι καρδιναλίους και ο ένας, κατόπιν βασανισμού, αποκάλυψε το σχέδιο του Καρόλου. Τότε ο πάπας αφόρισε τον Κάρολο και τη Μαργαρίτα και έθεσε απαγόρευση επί του βασιλείου της Νάπολης. 
Όταν ο Κάρολος δολοφονήθηκε, ο γιος του ήταν 9 ετών και η Μαργαρίτα ανέλαβε την αντιβασιλεία. Έζησε χήρα 26 έτη, αλλά δεν ξαναπαντρεύτηκε. Ο γιος της Λαδίσλαος βασίλευσε στη Νάπολη και η Μαρία αποκαταστάθηκε στον θρόνο της Ουγγαρίας. Η Μαργαρίτα επέμενε να εκδικηθεί για τον τέλος του Καρόλου και έτσι η Ελισάβετ στραγγαλίστηκε. Τα κεφάλια των συνεργατών της Ελισάβετ στάλθηκαν στη Μαργαρίτα για να την παρηγορήσουν. Ο Πάπας Βονιφάτιος Θ΄ ήλθε σε συμφωνία ειρήνης με τη Μαργαρίτα: ήρε τον αφορισμό και η Μαργαρίτα, με τη βοήθεια του καρδιναλίου Άντζελο Ατσιαϊόλι, μπόρεσε να συνεχίσει να είναι αντιβασίλισσα ως το 1393.
Έπειτα αποσύρθηκε στο Σαλέρνο και μετά στην Ακουαμέλα, όπου απεβίωσε από επιδημία το 1412. Έγινε αφοσιωμένη καθολική και μέλος του Φραγκισκανικού Τρίτου Τάγματος στα τελευταία έτη της ζωής της, και ζήτησε να ταφεί ως τέτοια. Έτσι τάφηκε με λευκό ένδυμα στον καθεδρικό του Σαλέρνο.
Ντορόμπο (φυλή)

Οι Ντορόμπο (Αγγλικά: Dorobo ή Ndorobo, Σουαχίλι: Wadorobo, Wandorobo, Torobo), είναι ένας υποτιμητικός όρος-ομπρέλα για πολλές μη-συγγενικές ομάδες κυνηγών-συλλεκτών από την Κένυα και την Τανζανία που είναι υποτακτικοί στους Μαασάι και δεν έχουν βοοειδή.

Ετυμολογία

Ο όρος «Ντορόμπο» («Dorobo»), προέρχεται από την έκφραση il-tóróbò (ενικός: ol-torróbònì) της γλώσσας Μαά (Maa), που σημαίνει «κυνηγοί, αυτοί χωρίς βοοειδή». Ζώντας από το κυνήγι των άγριων ζώων, προϋποθέτει να είναι πρωτόγονοι και όντας χωρίς βοοειδή, σημαίνει ότι είναι πολύ φτωχοί στον κτηνοτροφικό πολιτισμό των Μαά (Maa).

Σχέσεις με τους γείτονες

Μια ιστορική ανασκόπηση 17 ομάδων Ντορόμπο (Dorobo) στη βόρεια Κένυα, διαπίστωσε ότι κάθε μια διατήρησε μια στενή σχέση με την γύρω περιοχή, μέσα από την αναζήτηση τροφής. Μιλώντας την ίδια γλώσσα με τους νομάδες κτηνοτρόφους γείτονες, θα διατηρήσουν ειρηνικές σχέσεις μαζί τους και θα δεχτούν χαμηλότερη κατάσταση. Περιστασιακή εσωτερική αποδημία και επιγαμία μεταξύ των δύο ομάδων ήταν ακόμη δυνατή. Αν το πολιτικό τοπίο μετατοπιζόταν και εισήρχοντο νέοι κτηνοτρόφοι στην περιοχή, τότε οι τοπικοί Ντορόμπο (Dorobo) θα μεταπηδήσουν στη νέα γλώσσα και θα οικοδομήσουν νέες σχέσεις, ενώ προσκολλώνται στην εδαφική τους θέση.
Πλάκα του Αιγαίου

Η πλάκα του Αιγαίου (που ονομάζεται επίσης Ελληνική πλάκα ή Αιγαιοπελαγίτικη πλάκα) είναι μικρή τεκτονική πλάκα που βρίσκεται στην ανατολική Μεσόγειο Θάλασσα κάτω από τη νότια Ελλάδα και τη μακρινή δυτική Τουρκία. Το νότιο άκρο της είναι ζώνη καταβύθισης νότια της Κρήτης, όπου η αφρικανική πλάκα σαρώνεται κάτω από την πλάκα του Αιγαίου. Στα βόρεια βρίσκεται η Ευρασιατική πλάκα, η οποία είναι ένα αποκλίνον όριο υπεύθυνο για το σχηματισμό του Κορινθιακού κόλπου.
Εκλογές στην Ουρουγουάη

Εκλογές στην Ουρουγουάη  διεξάγονται σε ένα πολίτευμα προεδρικής αντιπροσωπευτικής δημοκρατίας, όπου ο Πρόεδρος της Ουρουγουάης είναι τόσο αρχηγός του κράτους όσο και της κυβέρνησης, αλλά και σε ένα πολύμορφο πολυκομματικό σύστημα. Η εκτελεστική εξουσία ασκείται από την κυβέρνηση. Τη νομοθετική εξουσία έχουν τόσο η κυβέρνηση όσο και οι δύο βουλές της Γενικής Συνέλευσης της Ουρουγουάης. Η δικαστική εξουσία είναι ανεξάρτητη από την εκτελεστική και τη νομοθετική.

Γενικές εκλογές 2009

Eκλογές διεξήχθησαν το 2009.  Στις εκλογές αυτές η ψηφοφορία ήταν υποχρεωτική και η συμμετοχή διαμορφώθηκε στο 89,9%. Στον πρώτο γύρο των προεδρικών εκλογών, στις 25 Οκτωβρίου 2009, ο πρώην αντάρτης Χοσέ Μουχίκα από το αριστερό Ευρύ Μέτωπο (προσκείμενος στην κυβέρνηση) έλαβε 47,5% των ψήφων έναντι 28,5% για τον πρώην πρόεδρο Αλμπέρτο Λακάγιε του Εθνικού Κόμματος (συντηρητικός). Ο τρίτος υποψήφιος, Πέδρο Μπορδαμπέρρι, του Κόμματος Κολοράδο πήρε 17%. Ο δεύτερος γύρος των προεδρικών εκλογών διεξήχθη στις 29 Νοεμβρίου και τελικός νικητής αναδείχθηκε ο Μουχίκα, με ποσοστό 51%-52% των ψήφων σύμφωνα με τις δημοσκοπήσεις έξω από τα εκλογικά κέντρα, έναντι 44-45% για τον Λακάγιε. Η ορκωμοσία του στο ύπατο αξίωμα ορίστηκε για την 1η Μαρτίου του 2010. Στις βουλευτικές εκλογές, που διεξήχθησαν μαζί με τον πρώτο γύρο των προεδρικών εκλογών, το φιλοκυβερνητικό Ευρύ Μέτωπο κέρδισε 47,96% και 50 επί συνόλου 99 εδρών στη Βουλή των Αντιπροσώπων και 16 έδρες επί συνόλου 30 στη Γερουσία, το Εθνικό Κόμμα πήρε 29% και από έδρες 30 και 9 αντίστοιχα, ενώ το Κόμμα Κολοράδο 17 και 5.

Δημοψηφίσματα 2009

Οι Ουρουγουανοί ψήφισαν επίσης σε δύο δημοψηφίσματα, στις 25 Οκτωβρίου 2009. Στο πρώτο τέθηκε το θέμα να αρθεί η αμνηστία για τις παραβιάσεις των ανθρωπίνων δικαιωμάτων κατά τη δικτατορία του 1973–85. Στο άλλο δημοψήφισμα τέθηκε το θέμα να δοθεί η δυνατότητα στους πολίτες που ζουν έξω από την Ουρουγουάη να ψηφίζουν με το ταχυδρομείο. Αμφότερα τα δημοψηφίσματα είχαν αρνητικό αποτέλεσμα, με την πρώτη πρόταση να υποστηρίζεται από το 47,3% και τη δεύτερη από το 36,9%
Επαρχία Δομοκού

Η Επαρχία Δομοκού ήταν μία από τις τρεις επαρχίες του Νομού Φθιώτιδας. Καταλάμβανε το βόρειο τμήμα του νομού. Έδρα της ήταν ο Δομοκός.

Διοικητικές μεταβολές

Προσαρτήθηκε στην Ελλάδα το 1881 μετά την συμφωνία της Κωνσταντινούπολης με την οποία τα ελληνικά σύνορα επεκτάθηκαν στην γραμμή Ολύμπου - Άραχθου και ενσωματώθηκαν στην Ελλάδα η Θεσσαλία και τμήμα της Ηπείρου. Αρχικά η επαρχία εντάχθηκε στον νομό Λάρισας. Το 1899 εντάχθηκε στον νομό Φθιώτιδας στον οποίο παρέμεινε μέχρι το 1909. Στο διάστημα 1909-1911 επανήλθε στον νομό Λάρισας και από το 1911 επανεντάχθηκε στον νομό Φθιώτιδας. Η επαρχία παρέμεινε αμετάβλητη τα επόμενα χρόνια μέχρι την κατάργησή της με την εφαρμογή του σχεδίου Καποδίστριας το 1997. Στη θέση της δημιουργήθηκαν οι δήμοι Θεσσαλιώτιδας, Δομοκού και Ξυνιάδας. Με το σχέδιο Καλλικράτης εδάφη της επαρχίας συγκρότησαν αυτοδιοικούμενη μονάδα ως δήμος Δομοκού.
Κόκκινο Βιβλίο των Απειλούμενων Σπονδυλόζωων της Ελλάδας

Το Κόκκινο Βιβλίο των Απειλούμενων Σπονδυλόζωων της Ελλάδας αποτελεί μια συλλογική εργασία Ελλήνων και ορισμένων ξένων επιστημόνων για τη δημιουργία ενός καταλόγου απειλούμενων ειδών πανίδας βασισμένο σε έγκυρα στοιχεία και μελέτες. Το πρώτο ελληνικό Κόκκινο Βιβλίο για τα ζώα εκδόθηκε το φθινόπωρο του 1992 με χορηγό το "WWF Ελλάς". Στα τέλη του 2009 η Ελληνική Ζωολογική Εταιρεία κυκλοφόρησε το αναθεωρημένο και επικαιροποιημένο Κόκκινο Βιβλίο των Απειλούμενων Ζώων της Ελλάδας. Η πιο πρόσφατη αυτή έκδοση περιλαμβάνει και στοιχεία για ασπόνδυλα είδη. Το έργο συγχρηματοδοτήθηκε από το Ευρωπαϊκό Ταμείο Περιφερειακής Ανάπτυξης σε ποσοστό ανώτερο του 80% και το υπόλοιπο από εθνικούς πόρους.

Συλλογή πληροφοριών

Η αξιολόγηση των ειδών και η ανάπτυξη του Κόκκινου Καταλόγου ή του Κόκκινου Βιβλίου για τα ζώα της Ελλάδας βασίζεται στο σύστημα που έχει εγκαθιδρύσει η IUCN (Διεθνής Ένωση για τη Διατήρηση της Φύσης). Πρόκειται για μια διαδικασία αξιολόγησης και τεκμηρίωσης της κατάστασης των ειδών, που καταλήγει στην ιεραρχική τους κατάταξη, ώστε να εντοπίζονται τα είδη εκείνα που διατρέχουν το μεγαλύτερο κίνδυνο εξαφάνισης στο φυσικό τους περιβάλλον (είδη κρισίμως κινδυνεύοντα, κινδυνεύοντα και τρωτά) και να προωθείται η ανάγκη προστασίας τους. Κατά τη διαδικασία αξιολόγησής τους, τα είδη εξετάζονται με βάση καθορισμένα κριτήρια και εντάσσονται σε συγκεκριμένες κατηγορίες. Για την ανάπτυξη του Κόκκινου Βιβλίου των Απειλούμενων Ζώων της Ελλάδας χρησιμοποιήθηκε η τελευταία έκδοση 3.1 των κριτηρίων της IUCN (IUCN 2001), όπως έχουν προσαρμοστεί για περιφερειακό/εθνικό επίπεδο (IUCN 2003). Κάθε είδος αξιολογήθηκε ως προς το αν πληροί κάποιο από τα κριτήρια και όχι ως προς το αν τα κριτήρια συνολικά έχουν νόημα για την κατάστασή του ή αν σχετίζεται με ένα ή περισσότερα από αυτά. 
Το έργο της αναθεώρησης και επικαιροποίησης του Κόκκινου Βιβλίου των Απειλούμενων Ζώων της Ελλάδας υλοποιήθηκε από την Ελληνική Ζωολογική Εταιρεία, στο πλαίσιο του Επιχειρησιακού Προγράμματος "Περιβάλλον" 2000-2006, μέτρο 5.2, "Περιβαλλοντική Ευαισθητοποίηση", που χρηματοδοτήθηκε σε ποσοστό έως 80% από το Ευρωπαϊκό Ταμείο Περιφερειακής Ανάπτυξης και στο υπόλοιπο ποσοστό από εθνικούς πόρους. Για την ανάπτυξή του η Ελληνική Ζωολογική Εταιρεία συνεργάστηκε, επιλέγοντας αναδόχους, στο πλαίσιο του ΕΠΠΕΡ, με την Ελληνική Ερπετολογική Εταιρεία, την Ελληνική Ορνιθολογική Εταιρεία, το Ινστιτούτο Σπηλαιολογικών Ερευνών Ελλάδας και το WWF Ελλάς. Το Κόκκινο Βιβλίο των Απειλούμενων Ζώων της Ελλάδας είναι κυρίως το αποτέλεσμα της συλλογικής εργασίας σχεδόν 120 ζωολόγων οι οποίοι συνεργάστηκαν στις αξιολογήσεις των ειδών. Με αυτό τον τρόπο η παρούσα έκδοση, καθώς και ο Κόκκινος Κατάλογος των ζώων της Ελλάδας, είναι το αποτέλεσμα μιας πραγματικά ευρείας συνεργασίας πολλών ερευνητών, πανεπιστημιακών ιδρυμάτων, ινστιτούτων και μη κυβερνητικών περιβαλλοντικών οργανώσεων υπό την επιστημονική επίβλεψη της Ελληνικής Ζωολογικής Εταιρείας.
Πρωτάθλημα πετοσφαίρισης Α2 εθνικής κατηγορίας ανδρών 1993-1994

Το πρωτάθλημα της Α2 Εθνικής κατηγορίας βόλεϊ ανδρών για τη σεζόν 1993-94 διεξήχθη σε έναν όμιλο, με συμμετοχή 12 ομάδων. Η πρωταθλήτρια Α.Ε.Κ. Αθηνών και ο δευτεραθλητής Α.Γ.Σ. Ιωαννίνων ανέβηκαν στην Α1΄.
Δαρβινισμός

Ο Δαρβινισμός είναι η θεωρία της εξέλιξης και της διαδοχικής αλληλοπροέλευσης των μορφών του ενόργανου και του ζώντος κόσμου, όπως διατυπώθηκε από κοινού από τον Κάρολο Δαρβίνο και τον Άλφρεντ Ουάλας και αναπτύχθηκε αργότερα από το Δαρβίνο στο έργο του "Η καταγωγή των ειδών μέσω της φυσικής επιλογής". Κατ' αυτόν τα άτομα ενός είδους εμφανίζουν ποικιλία, παράγονται δε κατά μέσο όρο περισσότεροι απόγονοι από όσους χρειάζεται να αντικαταστήσουν τους γονείς.Πρέπει, επομένως, να υπάρχει συναγωνισμός για την επιβίωση και επιβιώνουν και αναπαράγουν οι περισσότερο προσαρμοσμένες(καταλληλότερες)παραλλαγές. Η εξέλιξη συμβαίνει μέσω της φυσικής επιλογής που δρα σε ατομική παραλλαγή και έχει ως αποτέλεσμα την επιβίωση των καταλληλότερων.Η ανακάλυψη του γενετικού μηχανισμού που προκαλεί τις μεταλλάξεις, οδήγησε σε μια τροποποιημένη διατύπωση της θεωρίας που είναι γνωστή ως νεοδαρβινισμός.
Ανάλογες προς τις αντιλήψεις του δαρβινισμού αναφορές υπάρχουν σε θεωρίες αρχαίων Ελλήνων φιλοσόφων. Ειδικότερα ο Εμπεδοκλής επισήμανε την αρχή της επιλογής, στο πλαίσιο της οποίας κυριαρχεί η σκοπιμότητα, ο Αναξίμανδρος αναφέρθηκε στην εξέλιξη του ανθρώπου και των ζώων από τα ψάρια, ενώ ο Επίκουρος επιχείρησε να εξηγήσει τη σκόπιμη συμπεριφορά των ζώων επικαλεσθείς τη διδασκαλία του Εμπεδοκλή.
Μπριγκίτε Χελμ

Βιογραφία

Γεννήθηκε στις 17 Μαρτίου του 1906 (ή σύμφωνα με άλλες πηγές το 1908) στο Βερολίνο. Το όνομά της ήταν Μπριγκίτε Εύα Γκίζελα Σίτενχελμ (Brigitte Eva Gisela Schittenhelm). Γονείς της ήταν ο Έντβιν Αλεξάντερ Γιοχάνες Σίτενχελμ (1871–1913) και η Γκέρτρουντ Μάρτα, το γένος Τεβς (1877–1955). Πήγε στο σχολείο Γιοχάναχάιμ (Johannaheim), που ήταν τμήμα του ορφανοτροφείου κοριτσιών, το οποίο είχε ιδρύσει ο ευεργέτης Έντουαρντ Άρνολντ (Eduard Arnhold) στο σημερινό Βέρνόιχεν-Χίρσφέλντε (Μπάρνιμ) του Βραδεμβούργου.
Εκεί την ανακάλυψε ο σκηνοθέτης Φριτς Λανγκ σε μια σχολική παράσταση του θεατρικού έργου Όνειρο Θερινής Νυκτός του Σαίξπηρ και της έδωσε τον ρόλο της Μαρίας στο κινηματογραφικό του έργο Μετρόπολις. Σύμφωνα με μια άλλη εκδοχή η μητέρα της Χελμ έκανε γραπτή αίτηση στην Τέα φον Χάρμπου η οποία και την προσέλαβε.
Το 1925 η Χελμ έκλεισε δεκαετές συμβόλαιο με την Ufa και πρωταγωνίστησε σε πολυάριθμες κινηματογραφικές ταινίες.
Μιχαήλ Πάβλοβιτς της Ρωσίας

Βιογραφία

Γεννήθηκε στην Αγ. Πετρούπολη και ήταν ο τέταρτος γιος του Παύλου αυτοκράτορα της Ρωσίας και της Σοφίας-Δωροθέας (Μαρίας Φεοντόροβνας), κόρης του Φρειδερίκου Β΄ Ευγενίου δούκα της Βυρτεμβέργης. 
Το διάστημα 1819-25 ανέθεσε στον Κάρλο Ρόσσι την οικοδόμηση του ανακτόρου Μιχαήλοβσκυ. Το κτήριο τώρα στεγάζει το Ρωσικό Μουσείο. Απεβίωσε στη Βαρσοβία το 1849 σε ηλικία 51 ετών.
Βραβεία Αμερικανικής Ακαδημίας Κινηματογράφου 1953

Η 26η Απονομή των Βραβείων της Ακαδημίας Κινηματογράφου, που τίμησε τις καλύτερες ταινίες οι οποίες προβλήθηκαν το έτος 1953, έλαβε χώρα στις 25 Μαρτίου 1954. Η τελετή πραγματοποιήθηκε στο Θέατρο Πανταζές στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Λιβάδι (Παραλία)

Η παραλία Λιβάδι βρίσκεται στα Φέρμα, 10 χιλιόμετρα ανατολικά της Ιεράπετρας Λασιθίου. Δίπλα στην παραλία βρίσκονται τα περισσότερα ξενοδοχεία της περιοχής.
Το Λιβάδι είναι ένας μικρός όρμος με βοτσαλάκι και πεντακάθαρα, κρυστάλλινα νερά. Είναι ημι-οργανωμένη παραλία με ένα καταπληκτικό τοπίο από πυκνή βλάστηση, ψηλά βράχια και απότομους γκρεμούς.
Μουσείο ενδυματολογίας Καστοριάς

Το Μουσείο ενδυματολογίας Καστοριάς ιδρύθηκε απο το Μουσικοφιλολογικό Σύλλογο «Αρμονία» το 1999 με απώτερο σκοπό να συγκεντρωθούν σ΄ αυτό ότι έχει σχέση  με την Παραδοσιακή ενδυμασία Καστοριάς όχι μόνο της πόλης, αλλά και της ευρύτερης περιοχής.
Στη συλλογές, σήμερα, συμπεριλαμβάνονται ανδρικές, γυναικείες ακόμα και παιδικές ενδυμασίες καθώς και ζώνες, πόρπες, κάλτσες κ.α.
Δημήτριος Κούτσικας

Σταδιοδρομία

Γεννήθηκε στην επαρχία Καλαμών (στο Πλατύ) το 1898. Σπούδασε ιατρική και άσκησε το λειτούργημά του στο Πλατύ. Πολέμησε στο μέτωπο της Μικράς Ασίας και στον Πόλεμο του 1940.  Το φθινόπωρο του 1944 παραπέμφθηκε σε ανταρτοδικείο, καθώς κατηγορήθηκε για συνεργασία με τις δυνάμεις Κατοχής.  Το 1945 τέθηκε επικεφαλής των "Χιτών" στη Μεσσηνία και ορίστηκε πρόεδρος της Κοινότητας Μεσσήνης για το διάστημα από 15 Αυγούστου 1945 μέχρι τις 9 Απριλίου 1946. Εξελέγη βουλευτής Μεσσηνίας με το συνδυασμό Ηνωμένης Παρατάξεως Εθνικοφρόνων (Κόμμα Εθνικών Φιλελευθέρων)στις εκλογές του 1946, συγκεντρώνοντας 8.919 ψήφους. Αργότερα εντάχθηκε στο Νέο Κόμμα και στους Προοδευτικούς και ήταν ξανά υποψήφιος βουλευτής.
Εξελέγη Δήμαρχος Μεσσήνης για πρώτη φορά κερδίζοντας τον αντίπαλό του Σταύρο Τσούση (ο οποίος είχε εκλεγεί δήμαρχος το 1954 με διαφορά 10 ψήφων από τον Κούτσικα) στις δημοτικές εκλογές του 1959 και επανεξελέγη το  1964. Όταν επιβλήθηκε η χούντα, ο Κούτσικας παύτηκε από τα καθήκοντά του. Μετά τη Μεταπολίτευση επέστρεψε στη δημαρχία, έχοντας κερδίσει από τον πρώτο γύρο τις εκλογές του 1975. Επανεξελέγη δήμαρχος για άλλα 4 χρόνια στις εκλογές του 1978, έχοντας την υποστήριξη του ΠΑΣΟΚ και της Αριστεράς. Ως δήμαρχος ο Κούτσικας συνετέλεσε μεταξύ άλλων στην κατασκευή δικτύου για τα όμβρια ύδατα και στην εκτέλεση έργων οδοποιίας και αποχέτευσης.
Πέθανε τον Ιανουάριο του 1989 και κηδεύτηκε από τον ιερό ναό Αγίου Δημητρίου στη Μεσσήνη στις 20 Ιανουαρίου.
Το όνομά του δόθηκε σε οδό της Μεσσήνης. Γιος του ήταν ο δικηγόρος Φοίβος Κούτσικας, βουλευτής με το ΠΑΣΟΚ (1981-89).
Γερμανικό πρωτάθλημα ποδοσφαίρου ανδρών 2001-2002

Το πρωτάθλημα της περιόδου 2001-2002 ήταν το 39ο από την καθιέρωση της Μπουντεσλίγκα. Πρωταθλήτρια αναδείχθηκε η Μπορούσια Ντόρτμουντ, για 6η φορά στην ιστορία της. Πρώτοι σκόρερ αναδείχθηκαν οι Μάρσιο Αμορόζο της πρωταθλήτριας Μπορούσια Ντόρτμουντ και Μάρτιν Μαξ της Μόναχο 1860, με 18 γκολ. Αξιοσημείωτη πάντως ήταν η πορεία της Μπάγερ Λεβερκούζεν τη σεζόν, όπου διεκδικούσε τους τρεις τίτλους στις διοργανώσεις στις οποίες αγωνίστηκε, δηλαδή το πρωτάθλημα, το Κύπελλο Γερμανίας και το Τσάμπιονς Λιγκ, χωρίς ωστόσο να κερδίσει κανέναν από αυτούς τους τίτλους.
Ποδοσφαιρική Ομοσπονδία Εσουατίνι

Ιστορία

Ο οργανισμός ιδρύθηκε το 1968. Προσχώρησε στην Αφρικανική Συνομοσπονδία Ποδοσφαίρου (CAF) το 1976. Εντάχθηκε στην Παγκόσμια Ποδοσφαιρική Ομοσπονδία (FIFA) το 1978.
Μπόμπι Ίντεν

Βιογραφικά στοιχεία

Γεννήθηκε στις 04 Ιανουαρίου του 1980 στην Χάγη. Πρωτοεμφανίστηκε το 2001, και από τότε έχει στο ενεργητικό της 99 ρόλους σε έργα πορνό. Κατά την διάρκεια του Μουντιάλ 2010 προσκάλεσε τους ακόλουθούς της στο Τουίτερ να τους κεράσει στοματικό σεξ.
Λούσεα

Γεωγραφία

Η Λούσεα βρίσκεται βορειοδυτικά της Τζαμάικα και του Αννόβερου. Βρίσκεται ανατολικά του Τομ Πάιπερς Μπέυ. Βρέχεται από τα ποτάμια Λούσεα Ηστ και Λούσεα Γουέστ. Έχει υψόμετρο 57 μέτρα πάνω από την επιφάνεια της θάλασσας.

Δημογραφία

Η Λούσεα έχει σύμφωνα με την απογραφή του 2001 5.739 κατοίκους, από τους οποίους το 92% (περίπου 5.310) είναι μαύροι, το 1% λευκοί, το 4% Ασιάτες, το 2% Λατίνοι, και το 2% διάφοροι άλλοι.

Οικονομία

Στην Λούσεα καλλιεργούνται δημητριακά, όσπρια, μπανάνες, λαχανικά, ζάχαρη, καφές, κακάο και ρούμι. Η Λούσεα έχει, επίσης, πολλά δένδρα και λουλούδια. Ξακουστό είναι το δένδρο Maranta arundinacea (υπάκουο φυτό).

Τουρισμός

Η Λούσεα έχει πολλές προσελκύσεις για τους τουρίστες. Έχει πολλά κλαμπ, όπως το 300 Club, που βρέθηκε το 1955, το Green Dragon ("Πράσινος Δράκος") και το Border Line ("Γραμμή Συνόρων"). Άλλες προσελκύσεις τουριστών είναι το Ξενοδοχείο Τράιαλ, που συμπεριλαμβάνει γήπεδο γκολφ και τέννις. Το Ξενοδοχείο Τράιαλ είναι το ξακουστότερο θέρετρο του Αννόβερου.
Αγνή της Ακουιτανίας, βασίλισσα της Αραγωνίας και της Ναβάρρας

Βιογραφία

Ήταν η δεύτερη κόρη (1η από τον 3ο γάμο) του Γουλιέλμου Η΄ των Πουατιέ δούκα της Ακουιτανίας και της 3ης συζύγου του Χίλντεγκαρντ των Καπετιδών, κόρης του Ροβέρτου Α΄ δούκα της Βουργουνδίας.
Μνηστεύθηκε με τον Πέτρο Α΄, τότε διάδοχο της Αραγωνίας το 1081 και ο γάμος έγινε 5 έτη μετά στη Χάθα. Το 1094 ο Πέτρος Α΄ έγινε βασιλιάς της Αραγωνίας & Παμπλόνας (Ναβάρρας) και η Αγνή βασίλισσα. Η Αγνή έκανε δύο παιδιά και απεβίωσε το 1097. Το 1103-04 απεβίωσαν και τα δύο τέκνα της και ο Πέτρος Α΄, που ήθελε διάδοχο, έκανε δεύτερο γάμο με τη Μπέρτα των Πουατιέ, ίσως εξαδέλφη της Αγνής, αλλά δεν απέκτησε απογόνους.
Μαρία της Γοτθίας

Οικογένεια

Ήταν κόρη του Αλεξίου Α΄ του Θεοδώρου, ηγέτη του Πριγκιπάτου του Θεοδώρου στην Κριμαία. Το Θεόδωρο ήταν επίσης γνωστό και ως Γοτθία, καθώς το έδαφός του βρισκόταν παλαιότερα υπό τον έλεγχο των Κριμαϊκών Γότθων, οι οποίοι είχαν σταδιακά εξελληνιστεί όντες υπό την επιρροή της Βυζαντινής Αυτοκρατορίας. Η οικογένειά της ήταν οι Γαβράδες, οι οποίοι θεωρούνταν ως Βυζαντινοί Έλληνες, μερικής αρμένικης καταγωγής.
Ο Αλέξιος Α΄ ήταν γιος του Στεφάνου του Θεοδώρου, ο οποίος είχε διαφύγει στην Μόσχα το 1391 ή το 1402, μαζί με τον γιο του, Γρηγόριο. Το πατρωνύμιο του Στεφάνου δείχνει ότι ενδεχομένως να ήταν γιος του Βασιλείου του Θεοδώρου. Η σχέση του Στεφάνου με τον πρώτο ιστορικά καταγεγραμμένο πρίγκιπα του Θεοδώρου, Δημητρίου, είναι ασαφής, αν και ο Δημήτριος ενδέχεται να ήταν ο πάππος του.
Το The Goths in the Crimea (1936) από τον Αλεξάντερ Βασίλιεφ παρουσίασε θεωρία, σύμφωνα με την οποία ο Δημήτριος και οι διάδοχοί του ήσαν απόγονοι του Κωνσταντίνου Γαβρά, δούκα της Τραπεζούντας στις αρχές του 12ου αιώνα. Ο Κωνσταντίνος θεωρείται ως ανιψιός του Θεοδώρου Γαβρά, Δούκα της Τραπεζούντας του 11ου αιώνα, ο οποίος αναφέρεται στην Αλεξιάδα της Άννας Κομνηνής. Ωστόσο, η ακριβής μεταξύ τους σχέση είναι ασαφής. Ο Κωνσταντίνος θα μπορούσε να είναι νεαρότερος αδελφός ή ακόμη και υιός του Θεοδώρου.

Γάμος

Η Μαρία απέπλευσε από την Γοτθία και νυμφεύθηκε τον Δαβίδ της Τραπεζούντας τον Σεπτέμβριο του 1426 στην Τραπεζούντα. Μία αναφορά από τον ιστορικό Θεόδωρο Σπανδούνη, η οποία χρονολογείται από το 1538 κατονομάζει την σύζυγο του Δαβίδ ως την Έλενα Καντακουζηνού, αδελφή της Ειρήνης Καντακουζηνού. Ο Σπανδούνης προσθέτει ότι η Έλενα δέχθηκε την επίσκεψη του αδελφού της, Γεωργίου, στην Τραπεζούντα κάποια στιγμή μετά το 1437, κάτι που σημαίνει ότι η Μαρία είχε αποβιώσει εκείνη την περίοδο. Αντιθέτως, με βάση έναν επιτάφιο που συνέθεσε ο Ιωάννης Ευγενικός για τον ανιψιό της, Αλέξιο, ο οποίος απεβίωσε στην Τραπεζούντα, ο αδελφός της Μαρίας, Ιωάννης, καθώς και ο ανιψιός Αλέξιος διέμεναν στην Τραπεζούντα το 1447. Θεωρείται απίθανο να παρέμειναν εκεί μετά τον θάνατό της και τον επακόλουθο δεύτερο γάμο του γαμπρού της.
Τα τέκνα του Δαβίδ έχουν αποδοθεί χωρίς συγκεκριμένη σειρά στην Μαρία και την Έλενα από διάφορους γενεαλόγους. Σε αυτά περιλαμβάνονταν οι Βασίλειος, Μανουήλ και Γεώργιος Κομνηνός, πρίγκιπες που καρατομήθηκαν κατόπιν διαταγής του Μωάμεθ Β΄ της Οθωμανικής Αυτοκρατορίας το 1463. Η αδελφή τους Άννα νυμφεύθηκε αρχικά τον Μοχάμεντ Ζαγάν Πασά, Μπεηλέρμπεη της Μακεδονίας και αργότερα τον Σινάν Μπέη, υιό του Ιλβάν Μπέη. Μία άλλη κόρη φέρεται να νυμφεύθηκε τον Μαμία Β΄, Πρίγκιπα της Γκουρίας. Ο Κίριλ Τουμάνοφ αναφέρει την Μαρία, μία τρίτη κόρη, ως σύζυγο του Κωνσταντίνου Μουρούζη.
Ουράνιος ισημερινός

Ουράνιος ισημερινός ονομάζεται η νοητή προέκταση του ισημερινού της Γης στην ουράνια σφαίρα. Αυστηρότερα, ο ουράνιος ισημερινός ορίζεται ως ο μέγιστος κύκλος της ουράνιας σφαίρας που είναι κάθετος στον άξονα του κόσμου. Χωρίζει την ουράνια σφαίρα σε Βόρειο ουράνιο ημισφαίριο και Νότιο ουράνιο ημισφαίριο.
Πρωτόγραμμα

Χρήση στη Βυζαντινή εποχή

Για τη διακόσμηση των χειρογράφων, τη σχεδίαση των κοσμημάτων, και την καλλιγράφηση των πρωτογραμμάτων, οι καλλιτέχνες γραφείς, χρησιμοποιούσαν κόκκινη μελάνη προκειμένου να τραβήξουν την προσοχή του αναγνώστη. Το πορφυρό ήταν κόκκινο χρώμα που παρασκευαζόταν από το κοχύλι πορφύρα. Το χρώμα αυτό ήταν εξαιρετικά ακριβό και το χρησιμοποιούσαν στα αυτοκρατορικά βιβλιογραφικά εργαστήρια για πολύτιμα χειρόγραφα.Η χρήση του χρυσού γινόταν σε εξαιρετικές περιπτώσεις για τη γραφή των τίτλων και των πρωτογραμμάτων.
Βραβεία Αμερικανικής Ακαδημίας Κινηματογράφου 1994

Η 67η Απονομή των Βραβείων της Ακαδημίας Κινηματογράφου, που τίμησε τις καλύτερες κινηματογραφικές ταινίες που προβλήθηκαν το έτος 1994, έλαβε χώρα στις 27 Μαρτίου 1995. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Ντεΐβιντ Λέτερμαν.Στην αμερικανική τηλεόραση μεταδόθηκαν από το δίκτυο ABC.

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Δυναστεία του Θεοδοσίου

Διαδοχή

Τη Δυναστεία του Θεοδοσίου διαδέχθηκε η Δυναστεία του Λέοντος Α' (518-610)